Anjuna - rand, kus kogu aeg toimub  Anjuna rand on kirev. Siin tehakse kõike ja kohtab kõiki: ekstsentrilisi miljonäre ja kaltsakaid, poolkirjaoskamatuid kohalikke ja mitme kõrgharidusega eneseotsijaid. Anjunat on raske kirjeldada, randa peab kogema. Parim viis selleks on osaleda Anjuna täiskuupeol ja end muusika taktis eelhoiakutest korralikult lahti raputada. Kindlasti  tuleks külastada Anjuna kuulsat kolmapäevaturgu, kus müüakse kõike. Siid, kašmiirvillased sallid, vürtsid ja hõbeehted on vaid mõned näited kaubast, mille hind on meie mõistes väga odav.    Baga, Calangute, Candolim - Goa randade kuningannad  Baga, Calangute ja Candolim kujutavad endast pikka, katkematut rannajoont. Tegemist on Goa rahva- ja kärarohkeimate randadega. Siin on ööturge ja päevalaatu, palju rannahütte,  kaubitsejaid, silmamoontajaid ja õnneennustajaid, tai-chi, jooga ja kõikvõimalike elukunstide õpetajaid. Selle koha 60-ndatel avastanud hipid on ammu pagenud varjulisematesse kohtadesse, jäänud on elu- ja pidujanuline rahvusvaheline igavene noorus, kes päevad veedab kuumal liival mõnuledes, õhtul leiab end aga spontaanselt tekkivate pidude keskmes. Arpora külas on laupäevaõhtuti ülipopulaarne Ingo ööturg. Randadel on kümneid veespordikeskusi, mis pakuvad paraglaidingut, lainelauasõitu, veesuusatamist ja banaanisõitu.  Korraldatakse delfiini- ja krokodillivaatlusretki, kalapüüki ja jõekruiise. Ujuv tondiloss. Candolimi-Sinquerimi pikka sirget rannajoont "ilmestab" fantoomlik laevavrakk. Tanker River Princess triivis rannamadalikule mussoontormi ajal juunis 2000 ja seisab ikka seal - turistide poolt meelsasti pildistatud hümn inimlikule bürokraatiale, saamatusele ja ahnusele.